Preben Rudiengaard (V), 2005-04-28:
Ja, så oplevede vi jo, at Socialdemokraterne genfremsatte deres forslag fra december.
Jeg føler måske lidt ligesom ministeren, at vi måske ikke forklarede os godt nok, men der skal da ikke herske nogen som helst tvivl om, at den ældre medicinske patient står alle vores hjerter meget nær, og at vi vil gerne gøre det så godt som muligt.
Men det går altså ikke med forkromede handleplaner, det går ved aktivitet derude, hvor patienten nu er, og hvor patienten er indlagt.
Der snakkes i forslaget om, at vi skal udbygge kapaciteten.
Halvdelen af disse penge er gået til aktivitetsfremmende aktiviteter på sygehusområdet, og halvdelen af pengene er gået til de ældre medicinske patienter.
Der udskrives væsentlig flere medicinske patienter nu, end der gjorde før.
Jeg husker fra mine unge dage i sundhedsvæsenet, at da lå de på gangene, og kommunerne tog dem ikke.
Der var store problemer, så mange af sygehusene var nærmest småplejehjem.
De ældre vil også gerne hjem, og derfor skal vi have en hurtigere udskiftning på det her område.
Belægningsprocenten er også reduceret, det har ministeren jo også været inde på, så det går bedre.
Og det der med udbygning af kapaciteten ved jeg ikke hvad man vil med.
Så er der personalerekrutteringen.
Da jeg kom i Folketinget i 1998, da vi var i opposition, oplevede vi, at vi manglede læger, vi manglede sygeplejersker.
Vi råbte og skreg om det.
Nu har vi sat en proces i gang, og der er kommet flere læger, der er kommet flere medicinske speciallæger: 31 pct. er der kommet i perioden fra 1996 og til nu.
Så der er virkelig gang i den, men vi har stadig væk lægemangel.
Men jeg må så sige, at en læge uddanner vi altså ikke over night, for så får vi kvaksalvere.
Læger skal uddannes over et langt forløb, og det skal sygeplejersker også.
Dér er vi altså også godt på vej.
Så er der strategien for rehabilitering,
siger man.
Jeg vil gerne fortælle én ting: Der, hvor jeg bor, har vi et sundhedscenter.
Det har vi allerede iværksat på genoptræningsområdet, og det vil sige, at vores medicinske patienter hurtigt glider ud fra sygehuset og kommer på sundhedscenteret.
Det vil sige, at de kommer ud der, hvor der er lidt mere tid til at holde i hånd.
Vores sygehusvæsen skal bruges til virkelig at behandle, når man er rigtig dårlig, men rehabiliteringen, genoptræningen skal ske tæt på miljøet.
Det har vi også sat penge af til, og det har vi forventninger om at kommunalreformen også vil.
Giv os nu chancen for at vise det her.
Derfor synes jeg ikke, at vi skal fordybe os i store flotte, forkromede planer.
Det nytter ikke noget.
Vi skal lave det dér, hvor mennesket er, og vi har gjort ting.
Nu tager vi fat på de allerdårligste, de tungeste.
Dem behandler vi på én måde, og der, hvor det kan betale sig at intensivere forebyggelsen, satser vi på en anden måde.
Ministeren har beskrevet en række af de andre aktiviteter.
Det skal jeg så ikke underholde med her, men jeg må sige: Hvorfor bruge pengene på store bureaukratiske planer?
Lad os bruge pengene som led i kommunalreformen for at gøre en ekstra indsats på det, vi allerede har i gang, og så får vi den største glæde ud af det i forhold til den ældre medicinske patient.
Jeg skal garantere for, at de vil takke for behandlingen.
De vil ikke takke for planen.